किए हँसबै छऽ मिथिला केर नाम भैय्या ?
 (गीत)
होइ छऽ मिथिला केर कण कण निलाम भैय्या ।
 कोना तोँ सभ करै छऽ अराम भैय्या ? ?
 धरती ई जनकक आइ आहत पड़ल छऽ ।
 तोरहि सभ केर बाट तकै छऽ ।
 कोना बैसल छऽ मूनि आँखि कान भैय्या ?
 कोना तोँ सभ करै छऽ अराम भैय्या ? ?
 मिथिला केर माटि केर बोली लगै छऽ ।
 खरिहानहि पैसि, दुष्ट गोली दगै छऽ ।
 हृदय मैथिलीक भेलह लहु - लुहान भैय्या ।
 कोना तोँ सभ करै छऽ अराम भैय्या ? ?
 मिथिलाऽक नाँव बेचि गद्दी चढ़ै छऽ ।
 पाछाँ सऽ एकरहि गर्दनि कटै छऽ ।
 कतऽ गेलह तोऽहर ओ शान भैय्या ?
 कोना तोँ सभ करै छऽ अराम भैय्या ? ?
 छीः छीः तोरा की लाजो ने होइ छऽ ।
 कुक्कुर जेकाँ अँइठ पातो चटै छऽ ।
 किए हँसबै छऽ मिथिलाक नाम भैय्या ?
 कोना तोँ सभ करै छऽ अराम भैय्या ? ?
 "विदेह" पाक्षिक मैथिली इ - पत्रिका, वर्ष - ४, मास - ४८, अंक - ९५, दिनांक - १ दिसम्बर २०११, स्तम्भ ३॰७ मे प्रकाशित । 